**Αgora** (kreik. Αρχαία Αγορά, *Archaía Agorá*) on Kosin kaupungin antiikin aikainen agora Kosin saarella Kreikassa. Sen arkeologinen kohde sijaitsee kaupungin keskustassa Nerantzián linnan eteläpuolella lähellä satamaa. Se on avoinna yleisölle. Arkeologista aluetta kutsutaan myös *Sataman arkeologiseksi alueeksi*.

Historia
--------

Agoran ympäristö on ollut Kosin kaupungin keskus pitkään, ja sieltä on löydetty merkkejä asutuksesta mykeneläiseltä ja geometriselta kaudelta lähtien. Kaupungista tuli hallinnollinen keskus vuonna 366 eaa. minkä jälkeen alueelle rakennettiin paljon julkisia rakennuksia. Varsinaisen agoran arkeologisen alueen vanhimmat rakennukset on ajoitettu hellenistiselle ajalle 300–200-luvulle eaa. ja sen alue vastaa suurin piirtein myös keskiaikaisen Kosin kaupungin aluetta.

Agoran arkeologista aluetta.
Alue on tuhoutunut usein maanjäristyksissä antiikin aikana, ja siksi rakennusvaiheita on useita. Vuoden 142 jaa. maanjäristys tuhosi monia rakennuksia, joita ei enää rakennettu uudestaan. Vuoden 469 maanjäristys merkitsi loppua antiikin aikaiselle kaupungille ja siirtymistä kohti varhaiskristillistä ja bysanttilaista rakentamista. 400-luvulla agoralle rakennettiin mm. basilikakirkko.

Agoran raunioita.
Italialaisten suorittamat arkeologiset kaivaukset alueella alkoivat vuoden 1933 suuren maanjäristyksen jälkeen, kun suuri osa kaupungista oli tuhoutunut. Kaivaukset kestivät vuodet 1935–1942. Niitä johti aluksi L. Laurenzi ja myöhemmin L. Morricone. Kreikkalaiset ovat jatkaneet kaivauksia toisen maailmansodan jälkeen. Kaivausten yhteydessä on tehty myös kunnostustöitä.

Rakennukset ja löydökset
------------------------

Agora oli rakennettu pohjoislaidaltaan kiinni 300-luvulla eaa. rakennettuun kaupunginmuuriin. Kolmelta muulta sivultaan se oli varustettu omalla muurillaan. Nykyisin agoran arkeologinen alue on jotakuinkin kolmion muotoinen ja sen sivut ovat noin 200–300 metriä pitkät. Kosin keskusta ympäröi aluetta joka puolelta.

Alueella on ollut lukuisia temppeleitä, kuten Afrodite Pandemoksen temppeli ja pieni Herakleen temppeli, kylpylä sekä muita julkisia ja yksityisiä rakennuksia. Suurin rakennuksista on ollut yli 300 metriä pitkä. Kaivaukset ovat paljastaneet myös jäänteitä 4–6 metriä leveistä kaduista. Samalla on käynyt ilmi, että kaupunki on noudattanut Hippodamokselle tyypillistä pohjakaavaa. Monissa rakennuksissa on ollut mosaiikkilattia, joista on säilynyt jäänteitä. Agoralta on löydetty myös mm. Hippokrateen patsas. Varhaiskristillisen basilikan rauniot ovat alueen koillisosassa.

Lähteet
-------

1. 1 2 3 4 5  Αγορά - Λιμένας Κω: Ιστορικό *Υπουργείο Πολιτισμού και Αθλητισμού*.  Arkistoitu 17.10.2018. Viitattu 11.11.2015.
2. 1 2 3 4  Ancient Agora *Greeka.com*. Viitattu 11.11.2015.
3. 1 2 3  "Kos", *Greek Island Hopping 2008*, s. 390–391, 397–398. Thomas Cook Publishing, 2008. ISBN 978-1-84157-839-2.
4. 1 2 3  Αγορά - Λιμένας Κω: Περιγραφή *Υπουργείο Πολιτισμού και Αθλητισμού*. Viitattu 11.11.2015.
5. 1 2 3  Ancient Agora of Kos *Greel Islands*.  Arkistoitu 5.9.2015. Viitattu 11.11.2015.
6. ↑  Stillwell, Richard & MacDonald, William L. & McAllister, Marian Holland (toim.): "Kos, Greece", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Kosin agora** Wikimedia Commonsissa